仲舅尚書生朝
作者：樓鑰
朝代：宋

paragraphs: 去年生朝燕稽山，館舍朗朗屋百閒。
紅裙合樂飲徹旦，坐上衆客皆酡顔。
今年生朝半歸路，竹輿蕭蕭曉衝雨。
回頭風景非去年，當時賓客今何處。
仕已喜慍曾何分，適齋未減楚子文。
鼻閒栩栩固自若，世情物態徒紛紛。
平生知足志閑退，歸老鄉關了無悔。
但欲年年醉西風，坐閲人閒百千歲。
人閒萬事日不同，尚書人望方顒顒。
明年舉酒拜公壽，安知不在槐庭中。